Broj: 711-I-1978-P-310/19-04-18

Zagreb, 15. studenoga 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Vesne Glavić, direktorice trgovačkog društva BARBARIGA NOVA d.o.o.,** za davanjem očitovanja Povjerenstva**,** na 69. sjednici održanoj dana 15. studenoga 2019.g, daje sljedeće:

**OČITOVANJE**

1. **Sukladno odredbama ZSSI-a, nema zapreke da se trgovačko društvo BARBARIGA NOVA d.o.o., u kojem je dužnosnik Anton Kliman, zastupnik u Hrvatskom saboru, jedini osnivač i vlasnik poslovnih udjela i u kojem je upravljačka prava na temelju istih udjela prenio na povjerenika, predloži i ostvari sufinanciranje projekta izgradnje hotela po modelu podjele rizika od Hrvatske banke za obnovu i razvitak (dalje u tekstu: HBOR), ukoliko isto sufinanciranje bude ostvareno pod jednakim uvjetima za sve druge zainteresirane poslovne subjekte i u skladu s pravilima konkretnog modela kreditiranja.**
2. **Povjerenstvo upućuje dužnosnika Antona Klimana da se, u svrhu zaštite vlastite vjerodostojnosti i povjerenja građana da ne koristi položaj dužnosnika radi ostvarenja privatnog interesa, izuzme od raspravljanja i glasovanja na sjednicama Odbora za financije i državni proračun Hrvatskog sabora na kojima će se raspravljati o prihvaćanju godišnjih izvješća HBOR-a te da prilikom izuzimanja članovima navedenog Odbora Hrvatskog sabora i predsjedniku Hrvatskog sabora deklarira okolnost iz točke I. ovog očitovanja kao razlog izuzimanja.**
3. **Ako trgovačkom društvu BARBARIGA NOVA d.o.o. bude odobreno sufinanciranje projekta iz točke I. očitovanja, sukladno članku 16. stavku 3. ZSSI-a, navedeno trgovačko društvo dužno je obavijestiti Povjerenstvo o sklapanju ugovora o kreditu s HBOR-om i o bitnim elementima toga ugovora (osnovni podaci o projektu i namjeni, iznos koji isplaćuje HBOR, razdoblje otplate i slično).**

Obrazloženje

Zahtjev za davanjem očitovanja Povjerenstva podnijela je Vesna Glavić, direktorica trgovačkog društva BARBARIGA NOVA d.o.o. iz Vodnjana. U knjigama ulazne pošte zahtjev je zaprimljen pod poslovnim brojem 711-U-3575-P-310/19-01-4, dana 18. listopada 2019. povodom kojeg se vodi predmet broj P-310/19.

Podnositeljica zahtjeva navodi da je tvrtka BARBARIGA NOVA d.o.o. 2013. godine započela sa postupkom planiranja i pripreme dokumentacije za izgradnju hotela u Barbarigi te da je isto okončano i ishodovana sva potrebna dokumentacija koja prethodi gradnji. Navodi da je trgovačko društvo BARBARIGA NOVA d.o.o. u postupku rješavanja financiranja projekta, i to putem svoje matične banke, koja je predložila financiranje po modelu podjele rizika s HBOR-om te u tom smislu stupila u kontakt s HBOR-om, sukladno uobičajenom postupku. Podnositeljica zahtjeva navodi da je nakon toga uslijedilo traženje HBOR-a da trgovačko društvo zatraži očitovanje Povjerenstva postoji li sukob interesa u slučaju sufinanciranja navedenog projekta od strane HBOR-a, s obzirom da je osnivač društva dužnosnik Anton Kliman, zastupnik u Hrvatskom saboru.

Zahtjevu je priložen dopis Sektora za kreditiranje, Direkcije za mikro, mala i srednja poduzeća HBOR-a, upućen društvu BARBARIGA NOVA d.o.o. 4. listopada 2019.g., vezano za iskazani interes sufinanciranja projekta izgradnje hotela u Barbarigi po modelu podjele rizika s matičnom komercijalnom bankom. U ovom dopisu HBOR-a navodi se da društvo BARBARIGA NOVA d.o.o. prije podnošenja zahtjeva HBOR-u, sukladno članku 16. stavku 3. ZSSI-a, o planiranom sklapanju poslovnog odnosa s HBOR-om treba obavijestiti Povjerenstvo za odlučivanje o sukobu interesa i to neovisno o tome što je dužnosnik Anton Kliman prenio svoja upravljačka prava na povjerenika. Traži se od društva BARBARIGA NOVA d.o.o. da dostavi dopis iz kojeg će biti razvidno da je obavijestilo Povjerenstvo te da proslijedi očitovanje Povjerenstva.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnike u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Sukladno članku 3. stavku 1. točki 3. ZSSI-a, zastupnici u Hrvatskom saboru, pa tako i dužnosnik Anton Kliman, su dužnosnici u smislu toga Zakona te su dužni pridržavati se obveza, zabrana i ograničenja propisanih tim Zakonom.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu) trgovačkog društva za vrijeme obnašanja javne dužnosti mora prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. istog Zakona ili na posebno tijelo, odnosno na povjerenika koji će glede ostvarivanja članskih prava i udjela u društvu djelovati u svoje ime, a za račun dužnosnika.

Člankom 16. stavkom 3. ZSSI-a propisano je da ako trgovačko društvo, u kojem dužnosnik ima 0,5% i više dionica, odnosno udjela u vlasništvu (kapitalu), putem javnog natječaja ili na drugi način stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo.

Člankom 16. stavkom 4. ZSSI-a propisano je da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, dužnosnik ne smije davati obavijesti, upute, naloge ili na drugi način biti u vezi s tom osobom ili tijelom te time utjecati na ostvarivanje prava i ispunjavanje obveza koji proizlaze iz članskih prava u tim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele.

Povjerenstvo ukazuje da članak 17. stavak 1. ZSSI-a, propisuje da poslovni subjekt u kojem dužnosnik ima 0,5% ili više udjela u vlasništvu (kapitalu) trgovačkog društva ne može stupiti u poslovni odnos s tijelom javne vlasti u kojem dužnosnik obnaša dužnost, niti smije biti član zajednice.

Uvidom u podatke sudskog registra nadležnog trgovačkog suda utvrđeno je da je u trgovačkom društvu BARBARIGA NOVA d.o.o. iz Vodnjana, OIB: 43746941045, kao jedini osnivač upisan Anton Kliman, s istim osobnim podacima koje je dužnosnik Anton Kliman naveo u posljednjem podnesenom izvješću o imovinskom stanju. Kao jedina osoba ovlaštena za zastupanje društva upisana je Vesna Glavić, u svojstvu direktora.

Napominje se da je dopisom Povjerenstva HBOR-u, broj 711-I-1392-OT-45/15-01-1 od 16. rujna 2015., povodom tada aktualne prakse HBOR-a da traži od dužnosnika dostavu potvrda dužnosnicima od strane Povjerenstva da ne postoji sukob interesa, ukazano da Povjerenstvo nije nadležno davati nikakve potvrde, ali da ne može niti dati mišljenje ili očitovanje kojim bi unaprijed potvrdilo da u nekom konkretnom slučaju ne postoji sukob interesa, bez da Povjerenstvo bude upoznato sa konkretnim činjenicama i okolnostima relevantnim za utvrđivanje postojanja potencijalnog sukoba interesa.

Stoga je Povjerenstvo zatražilo od Sektora za kreditiranje, Direkcije za mikro, mala i srednja poduzeća HBOR-a zatražilo pojašnjenje navedenog dopisa priloženog zahtjevu za očitovanjem te postoji li u konkretnom slučaju na strani zainteresiranog poslovnog subjekta BARBARIGA NOVA d.o.o. kakve posebne okolnosti vezane uz dužnosnika Antona Klimana, a koje bi ukazivale na dvojbenost njegova položaja.

Predstavnik Sektora za kreditiranje, Direkcije za mikro, mala i srednja poduzeća HBOR-a očitovao se dopisom od 12. studenog 2019.g. U dopisu se navodi da HBOR ne traži od dužnosnika odnosno povezanih poslovnih subjekata potvrde izdane od Povjerenstva da ne postoji sukob interesa kao uvjet za dodjelu kredita, budući da ne može unaprijed potvrditi da u nekom konkretnom slučaju nema sukoba interesa bez ikakvih saznanja o konkretnim okolnostima. Nadaje, u dopisu se navodi podatak da je HBOR uputio društvo BARBARIGA NOVA d.o.o. na odredbu članka 16. stavka 3. ZSSI-a, slijedom čega je HBOR tražio dokaz o ispunjenju te zakonske obveze.

Nadalje, u istom dopisu se, u pogledu pitanja donosi li dužnosnik Anton Kliman odluke koje izravno ili neizravno utječu na rad HBOR-a, navodi da je Anton Kliman član Odbora za financije i državni proračun Hrvatskog sabora, koji, u okviru svoga djelokruga, sudjeluje u raspravi o prihvaćanju Godišnjih financijskih izvješća HBOR-a (sukladno čl. 73. Poslovnika Hrvatskog sabora). Ukazuje se da Odbor za financije i državni proračun ima predsjednika i podpredsjednika te 11 članova iz redova zastupnika u Hrvatskom saboru te još 6 članova iz redova predstavnika sindikata više razine, udruge poslodavaca i Hrvatske gospodarske komore te znanstvenih i stručnih institucija, kao i da isti Odbor donosi odluke većinom glasova, ako je na sjednici nazočna većina članova. Konačno, što se tiče konkretnog predmeta kreditiranja i podnošenja zahtjeva prema HBOR-u, u istom dopisu HBOR-a navodi se da predmetni zahtjev za kredit još nije zaprimljen tako da HBOR u ovom trenutku ne raspolaže preciznim podacima oko iznosa kredita i niti potvrđenim podacima o projektu odnosno konkretnoj namjeni za koju društvo BARBARIGA NOVA d.o.o. namjerava utrošiti kreditna sredstva. Ističe se da su svi programi kreditiranja, po kojima klijenti mogu podnijeti zahtjev HBOR-u, transparentno objavljeni na HBOR-ovoj mrežnoj stranici kao i uvjeti koje je potrebno udovoljiti.

Sukladno odredbama Zakona o Hrvatskoj banci za obnovu i razvitak („Narodne novine“ broj 138/06., 25/13., dalje: Zakon o HBOR-u), tijela HBOR-a su Uprava i Nadzorni odbor. Članovi Uprave HBOR-a nisu dužnosnici, a njih imenuje Nadzorni odbor.

Sukladno članku 17. Zakona o HBOR-u Nadzorni odbor HBOR-a čini deset članova i to šest ministara Vlade Republike Hrvatske od kojih su ministar nadležan za financije, ministar nadležan za gospodarstvo i ministar nadležan za regionalni razvoj i fondove Europske unije obvezni članovi Nadzornog odbora, a preostala tri ministra u Nadzorni odbor imenuje Vlada Republike Hrvatske između ministara nadležnih za turizam, poljoprivredu, zaštitu okoliša, graditeljstvo ili poduzetništvo i obrt. Sukladno stavku 3. toga članka Zakona o HBOR-u, Hrvatski sabor imenuje u Nadzorni odbor HBOR-a tri člana i njihove stalne zamjenike iz redova zastupnika. Predsjednik Hrvatske gospodarske komore član je Nadzornog odbora po položaju.

Sukladno stavku 6. toga članka, ministar nadležan za financije predsjednik je Nadzornog odbora, a ministar nadležan za gospodarstvo zamjenik predsjednika.

Sukladno članku 18. Zakona o HBOR-u, Nadzorni odbor može zaključivanje određenih poslova ili vrste poslova uvjetovati svojom prethodnom suglasnošću.

Izvršen je uvid na mrežne stranice HBOR-a te je utvrđeno da aktualni saziv Nadzornog odbora HBOR-a čine: dužnosnik Zdravko Marić, potpredsjednik Vlade i ministar financija (predsjednik Nadzornog odbora); dužnosnik Darko Horvat, ministar gospodarstva, poduzetništva i obrta (zamjenik predsjednika Nadzornog odbora); dužnosnik Predrag Štromar, potpredsjednik Vlade i ministar graditeljstva i prostornoga uređenja; dužnosnik Marko Pavić, ministar regionalnoga razvoja i fondova Europske unije; dužnosnica Marija Vučković, ministrica poljoprivrede; dužnosnik Gari Cappelli, ministar turizma; Luka Burilović, predsjednik Hrvatske gospodarske komore; dužnosnik Saša Đujić, zastupnik u Hrvatskom saboru, dužnosnica Božica Makar, zastupnica u Hrvatskom saboru te Grozdana Perić, zastupnica u Hrvatskom saboru i predsjednica Odbora za financije i državni proračun.

Slijedom navedenog, utvrđeno je da dužnosnik Anton Kliman nije po osnovi obnašanja dužnosti zastupnika u Hrvatskom saboru, član Nadzornog odbora HBOR-a. Stoga, s obzirom da ne može sudjelovati niti u kojem konkretnom predmetu razmatranja pojedinog kreditnog zahtjeva u HBOR-a, ne može se naći u izravnom sukobu interesa. Ujedno, s tim u vezi, s obzirom da svoju dužnost ne obnaša u HBOR-u (dakle niti posredno, kao izabrani član Nadzornog odbora), kao tijelu javne vlasti koje bi dodijelilo kredit trgovačkom društvu u kojem ima udjele, nedvojbeno je da ne postoji zapreka u smislu članka 17. ZSSI-a.

Stoga Povjerenstvo zaključuje da, sukladno odredbama ZSSI-a, nema zapreke da se trgovačko društvo BARBARIGA NOVA d.o.o., u kojem je dužnosnik Anton Kliman jedini osnivač i vlasnik poslovnih udjela i u kojem je upravljačka prava na temelju istih udjela prenio na povjerenika, predloži i ostvari sufinanciranje projekta izgradnje hotela po modelu podjele rizika od Hrvatske banke za obnovu i razvitak (dalje u tekstu: HBOR), ukoliko isto sufinanciranje bude ostvareno pod jednakim uvjetima za sve druge zainteresirane poslovne subjekte i u skladu s pravilima konkretnog modela kreditiranja.

Pritom se podrazumijeva da bi dužnosnik Anton Kliman, u okolnostima gdje trgovačko društvo čiji je jedini osnivač i vlasnik, aplicira za kredit HBOR-a, ukoliko bi bio izabran za jednog od članova Nadzornog odbora HBOR-a iz redova zastupnika u Hrvatskom saboru, izvjesno došao u situaciju sukoba interesa kada bi HBOR razmatrao dodjelu kredita istom trgovačkom društvu, a pogotovo ako se radi o kreditu za čije odobrenje suglasnost daje Nadzorni odbor. Stoga je uputno da se dužnosnik Anton Kliman ne kandidira za navedenu funkciju.

Međutim, Povjerenstvo ukazuje da su dužnosnici, sukladno članku 5. ZSSI-a, dužni dužnost obnašati savjesno, odgovorno i nepristrano. Štiteći vlastitu vjerodostojnost i dostojanstvo povjerene im dužnosti i povjerenje građana. U tom smislu ukazuje se da bi mogla biti dovedena u pitanje dužnosnikova pristranost kada će Odbor za financije i državni proračun Hrvatskog sabora raspravljati o prihvaćanju godišnjih izvješća HBOR-a, pogotovo u godini u kojoj bude odlučivano o odobrenju sufinanciranje predmetnog projekta trgovačkom društvu BARBARIGA NOVA d.o.o.

Stoga se dužnosnik upućuje da se izuzme od sudjelovanja u raspravi i odlučivanju Odbora za financije i državni proračun o godišnjim izvješćima HBOR-a te da prilikom izuzimanja članovima navedenog Odbora Hrvatskog sabora i predsjedniku Hrvatskog sabora deklarira okolnost zbog koje se izuzima.

Naposljetku, ukazuje se da je, sukladno odredbi članka 16. stavka 3. ZSSI-a, trgovačko društvo BARBARIGA NOVA d.o.o., tek ako i kada mu bude odobreno sufinanciranje predmetnog projekta, dužno obavijestiti Povjerenstvo o sklapanju ugovora o kreditu s HBOR-om te o bitnim elementima toga ugovora (osnovni podaci o projektu i namjeni, iznos koji isplaćuje HBOR, razdoblje otplate i slično).

Prema tome, ne postoji već u ovom trenutku, kada još nije upućen niti konkretan kreditni zahtjev, obaveza obavještavanja Povjerenstva, kako se navodi u citiranom dopisu HBOR-a društvu BARBARIGA NOVA d.o.o. od 4. listopada 2019.g., s obzirom da su nepoznate bitne okolnosti konkretnog poslovnog odnosa o kojima je potrebno obavijestiti Povjerenstvo.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositelj zahtjeva, putem elektroničke pošte
2. Na znanje – dužnosnik Anton Kliman, elektroničkom dostavom
3. Na znanje – HBOR, Sektor za kreditiranje, Direkcija za mikro, mala i srednja poduzeća, putem pošte
4. Objava na internetskoj stranici Povjerenstva
5. Pismohrana